stanford-oval/wikipedia huggingface dataset:
Slovakki
Historia

Slaavit saapuivat Karpaattien altaaseen ja nykyisen Slovakian alueelle noin vuonna 500. Unkarilaisten maahantulon jälkeen slovakkien yhteys eteläslaaveihin ja tšekkeihin katkesi, ja slovakin kieli alkoi eriytyä. Yhteydet tšekkiin jatkuivat ja vahvistuivat kuitenkin Prahan yliopiston perustamisen jälkeen (1348). Tšekkiläisellä Králicen raamatulla (1593) oli suuri merkitys, sillä protestantit käyttivät sitä Raamattunaan.
Ensimmäiset maininnat slovakin kielen varhaismuodoista ovat peräisin latinankielisistä lähteistä 1000-luvulta. Tšekinkieliset maininnat slovakista ovat keskiajalta. 1600-luvulla katolilaiset alkoivat ottaa kieltä käyttöön virsikirjoissa ja muissa kirkollisissa teksteissä Trnavan yliopiston myötävaikutuksesta.
Anton Bernolák ja Ľudovít Štúr alkoivat kehittää slovakin kirjakieltä 1700-luvun loppupuolella. Bernolák kehitti ensimmäisen slovakin kirjakielen länsislovakin murteiden pohjalta, mutta yritys epäonnistui.
Ensimmäinen slovakin kielen kieliopin julkaisi Martin Hattala vuonna 1852. Tämä nousi nopeasti valtavaan suosioon ja sitä käytettiin standardikielen pohjana. Raamattu käännettiin ensimmäisen kerran kokonaan slovakiksi vuonna 1829.
Samo Czambel julkaisi 1902 slovakin kielen oikeinkirjoitusoppaan, joka on käytännössä voimassa nykyäänkin.
Tšekkoslovakian valtion muodostamisen jälkeen (1918) slovakki altistui vahvalle tšekkivaikutukselle. Sotien välisenä aikana korostettiin kielten samankaltaisuutta, ja ”tšekkoslovakin” kielen käsite yleistyi jälleen. Tšekkiläistäminen päättyi vasta toisen maailmansodan jälkeen.
Murteet ja keskenäinen ymmärrettävyys tšekin kanssa

Päämurteita on kolme: länsi-, keski ja itäslovakki. Tšekin puhujat pystyvät ymmärtämään läntisiä ja keskisiä murteita helpohkosti. Kirjoitetun ja puhutun kielen ero ei ole niin suuri kuin tšekissä. Kirjakieli perustuu etupäässä keskislovakialaisiin murteisiin. Näistä ovat peräisin slovakin kirjakielen niin sanottu synkooppilaki, joka ei salli kahta pitkää vokaalia (diftongit lasketaan pitkiksi vokaaleiksi) peräkkäisissä tavuissa, sekä ä-kirjain, jota ei esiinny missään muussa slaavilaisessa kielessä. Länsislovakialaisten murteiden vokaalijärjestelmä muistuttaa paljon tšekkiä: "valkoinen" on sekä tšekiksi että länsislovakiksi bílý, mutta slovakin kirjakielellä biely. Itäslovakialaisissa murteissa puolestaan ei ole lyhyiden ja pitkien vokaalien eroa lainkaan.
Erot tšekin ja slovakin välillä ovat verrattavissa ruotsin ja norjan tai bulgarian ja makedonian välisiin eroihin. Näin ollen kahden eri kielen puhujat kykenevät ymmärtämään toisiaan vähäisellä vaivannäöllä. Slovakian puhujat ymmärtävät hieman paremmin tšekkiä kuin päinvastoin. Ulkomailta tulevat, esim. englanninkieliset, elokuvat dupataan usein tšekiksi ja esitetään tällä kielellä myös Slovakiassa. Yksi syy tähän on se, että Tšekissä on kaksi kertaa enemmän ihmisiä, jolloinka tšekinkieliset markkinat ovat houkuttelevammat. Samettivallankumouksen jälkeen syntyneet tšekkiläiset ja slovakit puhuvat myös yhä enenevässä määrin englantia keskenään.
Tšekkiläisissä yliopistoissa opiskelee arviolta 21 000 slovakin puhujaa, jotka saavat kirjoittaa lopputyönsä slovakiksi. Slovakinkieliset opettajat saavat myös käyttää slovakkia Tšekin yliopistoissa.
Eroja tšekin- ja slovakinkielisten fraasien välillä:
| Suomeksi | Tšekiksi | Slovakiksi |
| --- | --- | --- |
| Hyvää päivää! | Dobrý den! | Dobrý deň! |
| Kuinka voit? | Jak se máš? | Ako sa máš? |
| Mikä sinun nimesi on? | Jak se jmenuješ? | Ako sa voláš? |
| Minun nimeni on... | Jmenuji se… | Volám sa… |
Slovakkia on toisinaan kutsuttu myös "slaavien esperantoksi", koska sen keskenäinen ymmärrettävyys muiden slaavilaisten kielten välillä on korkea.
Oikeinkirjoitus ja äänteet

Slovakkia kirjoitetaan latinalaisin kirjaimin, joiden apuna käytetään monia diakriittisiä merkkejä. Niiden paljous voi oudoksuttaa kieltä osaamatonta, mutta todellisuudessa slovakin oikeinkirjoitus on poikkeuksellisen johdonmukainen, sillä se noudattaa melko tarkasti kielen fonologiaa ja lähes jokaista äännettä vastaa oma kirjaimensa.
Ääntämistä helpottaa myös se, että sanan pääpaino on aina ensimmäisellä tavulla toisin kuin esimerkiksi puolassa tai venäjässä.
Oikeinkirjoitus ja äänteet > Vokaalit

|  | Etinen | Keskinen | Takainen |
| --- | --- | --- | --- |
| Suppea | i |  | u |
| Puoliavoin | e |  | o |
| Avoin | æ | a |  |
Lähde:
Slovakissa erotetaan pitkät ja lyhyet vokaalit. Pitkät vokaalit merkitään akuutilla (´): á, é, í, ó, ú ja ý.
Slovakki tuntee lisäksi neljä diftongia: ia, ie, iu ja ô (vastaa suomen uo:ta). Ääntämyksessä voidaan erottaa myös au-,  eu- ja ou-diftongit, jotka kirjoitettuna esiintyvät muodossa av, ev ja ov.
Niin sanottua kovaa e-äännettä merkitään ä-kirjaimella. Sitä käytetään vain sanan sisässä b:n, m:n, p:n ja v:n jäljessä. Tavallinen e/é on pehmeä, mikä tarkoittaa sitä, että sen edellä oleva konsonantti liudentuu (pehmenee eli palataalistuu). Samoin käyttäytyy i, jonka kova vastine on y. Näin esimerkiksi sana deti 'lapset' lausutaan suunnilleen djetji.
Slovakissa on niin sanottu synkooppilaki, jonka mukaan kahdessa vierekkäisessä tavussa ei voi olla kahta pitkää vokaalia, muutamia lainasanoja lukuun ottamatta. Myös diftongit katsotaan pitkiksi vokaaleiksi.
Oikeinkirjoitus ja äänteet > Konsonantit

|  | Labiaali | Alveolaari | Palataali | Velaari | Glottaali |
| --- | --- | --- | --- | --- | --- |
| Nasaali | m | n | ɲ |  |  |
| Klusiili | p | b | t | d | ʃ | ʒ | k | g |  |
| Afrikaatta |  | ts | dz | tʃ | dʒ |  |  |
| Frikatiivi | f | v | s | z |  | x | ɦ |
| Lateraali |  | l | ʎ |  |  |
| Tremulantti |  | r |  |  |  |
| Puolivokaali |  |  | j |  |  |
Slovakki on fonologisesti runsaskonsonanttinen kieli: siinä on 5 vokaalia ja 27 konsonanttifoneemia (suomessa on 8 vokaalia ja 13-16 konsonanttia).
Slovakissa myös konsonantit (l ja r) voivat muodostaa tavun, ja siksi slovakissa on sanoja, joissa ei ole yhtäkään vokaalia, esimerkiksi vlk 'susi', vrch 'vuori'. Myös niillä on pitkä vastine ĺ ja ŕ, esim. vŕba 'paju', vĺča 'sudenpentu'.
Dentaaleilla d, t, n ja l on liudentuneet vastineet ď, ť, ň ja ľ. Suhuäänteet č, dž, š ja ž sekä j luetaan aina liudentuneiksi.
Kuten tšekissä, myös slovakissa alkuperäinen slaavilainen g on muuttunut h:ksi kuten esimerkiksi ukrainassa - kummassakin kielessä hra 'peli', puolaksi gra, venäjäksi igra. Slovakissa muutos ei ole kuitenkaan ollut niin ehdoton ja poikkeukseton kuin tšekissä, jossa g on käytössä yksinomaan lainasanoissa: viereisen soinnillisen konsonantin vaikutuksesta alkuperäinen g on säilynyt mm. sanassa mozog 'aivot' (vertaa venäjän mozg), puolan mózg. Tšekissä sana on muodossa mozek.
Slovakista puuttuu tšekin vahvasti palatalisoitunut r-äänne, ř. Esimerkiksi nimeä Jiří vastaa slovakissa Juraj. Toisaalta slovakissa tehdään liudentuneen ja liudentumattoman l-konsonantin välille ero, joka on tšekistä hävinnyt.
Sanasto

Sanastoltaan slovakki on hyvin lähellä tšekkiä. Perussanasto taas on yhteistä lähes kaikille slaavilaisille kielille (katso esimerkiksi lukusanat alla). Tšekin kielen vahvan kirjallisen tradition vuoksi tšekkiläistä lainasanastoa on slovakissa paljon, myös niin sanottuja käännöslainoja. Lainasanastoa on runsaasti myös latinasta ja saksasta, jonkin verran unkarista ja romaniasta. Toisin kuin tšekissä, slovakin kielen uudistamisessa on kiinnitetty huomiota omaperäisyyteen luomalla neologismeja muun muassa murresanojen avulla.
Vieraista kielistä tulevia lainasanoja pyritään sovittamaan slovakin kieleen: víkend (suom. viikonloppu, englannin sanasta "weekend"), kvalita (suom. laatu, latinan sanasta "qualita").
Numerot yhdestä kymmeneen:
jeden
dva
tri
štyri
päť
šesť
sedem
osem
deväť
desať
Kielioppi

Substantiivit jakautuvat kolmeen kieliopilliseen sukuun (maskuliini, feminiini, neutri). Lukuja on kaksi (yksikkö ja monikko), vaikkakin joitain jäänteitä kaksikon käytöstä on edelleen jäänyt kieleen.
Perussanajärjestys on subjekti-verbi-objekti.
Kielinäyte

»Všetci ľudia sa rodia slobodní a sebe rovní, v ich dôstojnosti a právach. Sú obdarení rozumom a svedomím a majú navzájom konať v duchu bratstva.»
Suomeksi:
»Kaikki ihmiset syntyvät vapaina ja tasavertaisina arvoltaan ja oikeuksiltaan. Heille on annettu järki ja omatunto, ja heidän on toimittava toisiaan kohtaan veljeyden hengessä.»
(YK:n ihmisoikeuksien yleismaailmallisen julistuksen 1. artikla)
Aiheesta muualla

Wikimedia Commonsissa on kuvia tai muita tiedostoja aiheesta .
Wikipedia, vapaa tietosanakirja
Ethnologue, josta löytyy kielten luokitus
Slaavilaiset kielet
bosnia
bulgaria
interslaavi
kantaslaavi
kašubi
kirkkoslaavi
kroatia
makedonia
molisenkroatia
montenegro
muinaiskirkkoslaavi
polabi
puola
ruteeni
serbia
serbokroatia
sleesia
slovakki
sloveeni
slovintsi
sorbi
tšekki
ukraina
valkovenäjä
venäjä
Euroopan unionin viralliset kielet
bulgaria
englanti
espanja
hollanti
iiri
italia
kreikka
kroatia
latvia
liettua
malta
portugali
puola
ranska
romania
ruotsi
saksa
slovakki
sloveeni
suomi
tanska
tšekki
unkari
viro
Maxident

| Maxident Stray Kids |
| --- | --- | --- |

Digitaalisen julkaisun kansikuva
EP-levyn tiedot
 Julkaistu: 7. lokakuuta 2022
 Formaatti: CD, digitaalinen
 Tuottaja(t): 3racha, Raphael, Daviid, Yosia, Versachoi, Tak, 1Take, Kim Park Chella, Hong Ji-sang, Earattack, Chan’s, Darm
 Tyylilaji: pop, R&B hip hop, synthwave, rock
 Kesto: 26.40
 Levy-yhtiö: JYP Entertainment, Republic Records
Listasijoitukset
  6. (albumilista)    4. (fyysinen albumilista)
Stray Kidsin muut julkaisut
| Circus 2022 | Maxident 2022 | SKZ-Replay 2022 |
Singlet albumilta Maxident
 ”Case 143” Julkaistu: 7. lokakuuta 2022
Maxident on eteläkorealaisen Stray Kidsin seitsemäs EP. EP julkaistiin JYP Entertainmentin ja Republic Recordsin kautta 7. lokakuuta 2022. Sen tuottamisesta vastasi pääsääntöisesti yhtyeen sisäinen tuottajaryhmä 3racha. EP sisältää kahdeksan kappaletta, mukaan lukien nimikkosinglen ”Case 143”. EP:n teema poikkeaa yhtyeen aiemmista julkaisusta, sillä sen pääteemana toimivat rakkaus ja tunteet.
Maxident menestyi kaupallisesti hyvin. Marraskuussa 2022 EP oli Circle Chartin mukaan myynyt yli 3 miljoonaa kappaletta. EP nousi Koreassa, Yhdysvalloissa ja Puolassa listaykköseksi. Suomessa se oli parhaimmillaan albumilistan sijalla kuusi ja fyysisen albumilistan sijalla 4.
Tausta

Stray Kids julkisti vuoden 2022 alussa, että julkaisisi kaksi koreankielistä albumia kuluvana vuonna. Maaliskuussa julkaistiin Oddinary, joka menestyi kaupallisesti hyvin. Se myi julkaisukuukautenaan yli miljoona kappaletta. Se oli myös Stray Kidsin ensimmäisen julkaisu, joka sijoittui Billboard 200 -listan kärkeen. Lisäksi yhtye julkaisi japaninkielisen EP:n Circus kesäkuussa. Yhtye piti myös toisen maailmankiertueensa lisäpäivät 17.–18. syyskuuta KSPO Domessa, Soulissa.
Maxident EP:n julkaisusta ilmoitettiin trailerilla 6. syyskuuta, jossa ilmoitettiin myös julkaisupäivä 7. lokakuuta. EP:n nimi on yhdistelmä englanninkielisistä sanoista max, maxium sekä accident ja incident.
Tuottaminen

Maxident on kestoltaan 26 minuuttia ja 40 sekuntia, ja se koostuu kahdeksasta kappaleesta. EP:n sanoittamisesta ja tuottamisesta vastasi pääsääntöisesti yhtyeen tuottajaryhmä 3racha (Bang Chan, Changbin ja Han). Myös muut jäsenet osallistuivat sanoittamiseen–Lee Know, Hyunjin ja Felix sanoittivat kappaleen ”Taste” ja Seungmin ja I.N kappaleen ”Can’t Stop”. Tuottajat Tak ja 1Take (Newtype), Kim Park Chella, Earattack, Chan’s, Darm ja Versachoi osallistuivat EP:n tuottamiseen, joista kaikki ovat aiemminkin työskennelleet yhtyeen kanssa. Tuottamiseen osallistuivat myös tuottajat Raphael (Producing Lab) sekä Daviid ja Yosia (3scape).
Yhtye kuvaili EP:n teeman olevan universaali rakkaus "heidän omien hullujen silmien kautta" kuvailtuna. EP:n teema poikkeaa yhtyeen aiemmista julkaisuista, sillä suurin osa sen kappaleista on pääteemaltaan rakkausaiheisia.
Tuottaminen > Kappaleet

Nimikkosingle ”Case 143” on rakkausaiheinen popkappale, joka vertaa rakastumisen tunnetta ratkaisemattomaan tapaukseen. Numeroyhdistelmä 143 puolestaan viittaa englanninkielen sanoihin "I love you". ”Chill” on erokappale, joka edustaa genrellisesti lo-fia, R&B:tä ja poppia. Glitch-hop-kappale ”Give Me Your TMI” on ikään kuin esiosa ”Case 143” kappaleelle, sillä se kuvaa, kuinka ihminen kiinnostuu enemmän ihastuksensa kohteesta. Synthwave-kappale ”Super Board” luo kyberpunkmaisen tunnelman bassosyntikoiden ja hip-hop-rumpujen tehostamana.
Drill-tyylisen ”3Racha” kappaleen esittää yhtyeen tuottajaryhmä. Kappale kertoo kunnianhimosta ja ylpeydestä. R&B-kappaleen ”Taste” esittävät Lee Know, Hyunjin ja Felix. Kappale kertoo rakastavaisten kyvyttömyydestä rakastaa, ja samalla se pyrkii luomaan mystisen tunnelman. Pop rock-kappaleen ”Can’t Stop” esittävät Seungmin ja I.N. Kappale kertoo ihastuneen ihmisen kehollisista reaktioista, kun he ovat ihastuksensa kohteen lähellä. Hip-hop/dance-kappale ”Circus” on sirkusteemainen kappale yhtyeen japaninkieliseltä samannimiseltä albumilta.
Julkaisu

EP:n traileri julkaistiin 6. syyskuuta, jossa ilmoitettiin sen julkaisusta. Traileri kuvattiin yhtyeen toisen maailmankiertueen Yhdysvaltojen osuuden aikana, New Yorkissa, ja sen ohjasi Lee Hye-sung. Video esittää yhtyeen jäsenet kaupungissa pianosäestyksen tahtiin, kunnes musiikki vaihtuu EDM:ksi. Heidät keskeyttää outo puhelinsoitto, jonka seurauksena taivaalta putoaa kummallisia olentoja. Video päättyy rikospaikkaan.
Fyysisen EP:n ennakkotilaukset alkoivat syyskuussa. EP:stä julkaistiin kolme eri versiota, rajoitettu painos Go ja perusversiot T-Crush ja Heart. EP:n kappalelista julkistettiin 8. syyskuuta, jolloin ”Case 143” julkistettiin nimikkosingleksi. EP sisältää myös Circus EP:n nimikkosinglen koreaksi.
Yhtye esitti kappaleet ”3Racha”, ”Taste”, ”Can't Stop” ja ”Circus” jo 17.–18. syyskuuta, jolloin yhtye piti toisen maailmankiertueensa lisäpäivät (Unveil 11). EP:n kappaleista julkaistiin mash-up 19. syyskuuta. ”Super Board” kappaleesta julkaistiin "unveil: track" pätkä 25. syyskuuta, ”Chill” kappaleesta 27. syyskuuta, unit-kappaleista 29. syyskuuta ja ”Give Me Your TMI” kappaleesta 2. lokakuuta. Konseptikuvia julkaistiin kolmella eri teemalla. Singlen ”Case 143” musiikkivideon teaserit julkaistiin 3.–5. lokakuuta. Yhtye julkaisi myös 28-minuuttia kestävän dokumentin EP:n tuottamisesta ja piti verkon kautta lehdistötilaisuuden ennen sen julkaisua. Maxident julkaistiin fyysisenä versiona ja suoratoistopalveluissa 7. lokakuuta. Stray Kids esiintyy M2:n Finding SKZ kolmannella kaudella promotakseen EP:tä. Ensimmäisen jakso esitettiin 13. lokakuuta.
Kaupallinen menestys

JYP Entertainment uutisoi 28. syyskuuta, että EP:n ennakkotilaukset olivat ylittäneet 2,24 miljoonan kappaleen määrän. Julkaisupäiväänsä mennessä EP oli myynyt 2,37 miljoonaa kappaletta. EP:stä tuli levy-yhtiön ensimmäinen julkaisu ikinä, jota ennakkotilattiin yli 2 miljoonaa kappaletta. Samalla se rikkoi yhtyeen aikaisemman ennätyksen, sillä se myi lähes miljoona kappaletta enemmän kuin edeltäjänsä, Oddinary. Maxident nousi ensimmäisellä listaviikollaan Circle Album Chartin ensimmäiselle sijalle, sillä se myi 1 602 930 kappaletta julkaisuviikkonaan. Kaikki albumin kappaleet nousivat myös Circle Download Chartille. Marraskuussa 2022 EP oli Circle Chartin mukaan myynyt yli 3 miljoonaa kappaletta.
Yhdysvalloissa EP debytoi Billboard 200 -listan ykkösenä, tehden siitä yhtyeen toisen julkaisun, joka nousi listan kärkeen. EP nousi myös Billboardin listojen Top Album Sales, Top Current Album Sales ja World Albums kärkeen. EP sijoittui myös Puolassa listaykköseksi. Sen lisäksi se debytoi myös Suomen, Ruotsin, Tanskan, Liettuan, Alankomaiden, Ranskan, Espanjan, Saksan, Sveitsin, Itävallan, Belgian, Unkarin, Kanadan, Kroatian, Ison-Britannian, Kanadan, Australian ja Japanin listoilla.
Kappaleet

|  |
| --- | --- | --- | --- | --- | --- | --- | --- | --- | --- |
| Nro | Nimi | Sanat | Sävel | Sovitus | Kesto |  |  |  |  |
| 1. | Case 143 | 3racha | 3racha, Raphael (Producing Lab), Daviid (3scape), Yosia (3scape) | Raphael, Daviid, Yosia, Bang Chan | 3.12 |  |  |  |  |
| 2. | Chill (식혀) | Han | Han, Bang Chan | Versachoi, Bang Chan | 3.15 |  |  |  |  |
| 3. | Give Me Your TMI | 3racha | 3racha, Tak (Newtype), 1Take (Newtype) | Tak, 1Take | 3.18 |  |  |  |  |
| 4. | Super Board | 3racha | 3racha, Kim Park Chella | Kim Park Chella, Bang Chan | 3.06 |  |  |  |  |
| 5. | 3Racha (Bang Chan, Changbin, Han)  | 3racha | 3racha | Bang Chan, Versachoi | 3.29 |  |  |  |  |
| 6. | Taste (Lee Know, Hyunjin, Felix)  | Hyunjin, Felix, Lee Know | Hyunjin, Felix, Lee Know, Bang Chan | Bang Chan, Versachoi | 3.36 |  |  |  |  |
| 7. | Can’t Stop (나 너 좋아하나봐) (Seungmin, I.N)  | Seungmin, I.N, Hong Ji-sang | Seungmin, I.N, Hong Ji-sang | Hong Ji-sang | 3.30 |  |  |  |  |
| 8. | Circus (koreankielinen versio)  | 3racha | 3racha, Earattack, Chan’s | Bang Chan, Earattack, Chan’s, Darm | 3.14 |  |  |  |  |
|  |  |  |  |  | 26.40 |  |  |  |  |
Arvostelut

AllMusic:
NME:
Edustamattomien valtioiden ja kansojen yhteisö

| Unrepresented Nations and Peoples Organization |
| --- | --- |

Perustettu:  1991
Päämaja:  Bryssel, Belgia
Jäsenet:  47 kansaa
Pääsihteeri:  Marino Busdachin
Aiheesta muualla
www.unpo.org
Infobox OKNimi-testi OK: 
Edustamattomien valtioiden ja kansojen yhteisö eli EVKY
(englanniksi UNPO eli Unrepresented Nations and Peoples Organization) on kansainvälinen järjestö niille valtioille ja kansoille, joita ei ole otettu Yhdistyneiden kansakuntien jäseniksi. Osa EVKY:n jäsenistä on de facto -itsenäisiä valtioita, joita ei ole tunnustettu, osa taas kansoja tai alueita, joilla ei ole itsenäistä valtiota tai riittävää itsemääräämisoikeutta.
EVKY pyrkii vaikuttamaan varsinkin YK:hon, jotta sen edustamat valtiot ja kansat saisivat äänensä kuuluviin.
EVKY perustettiin Haagissa 1991. Järjestön päämaja sijaitsee Brysselissä.
Jäsenet > Entiset jäsenet

EVKY:n entiset jäsenet ovat:
| Jäsenenä ollut kansa tai alue | Jäsen alkaen | Jäsen asti | Jäsentä edustanut taho | Lähde |
| --- | --- | --- | --- | --- |
| Albanian kreikkalaiset | 1991 | 2012 |  |  |
| Armenia | 1991 | 1992 | Armenian tasavalta |  |
| Australian alkuperäiskansat | 1991 | 2012 | National Committee to Defend Black Rights |  |
| Baškortostan | 1996 | 1998 |  |  |
| basterit |  |  | Captains Council |  |
| batwat | 1993 | 2019 | Association for the Promotion of Batwa Community of Indigenous Peoples of Rwanda |  |
| bella coolat | 1998 | 2008 | House of Smayusta |  |
| berberit | 2014 | 2016 |  |  |
| Bougainville | 1991 | 2008 |  |  |
| Buffalo River Dene Nation | 2004 | 2009 |  |  |
| Burjatia | 1996 | 2010 | All-Buryat Association for the Development of Culture |  |
| Burma | 2008 | 2010 | National Council of the Union of Burma |  |
| Cabinda | 1997 | 2011 | FLEC |  |
| Cordillera | 1991 | 2015 | Cordillera Peoples Alliance |  |
| degarit | 2003 | 2016 | Montagnard-säätiö |  |
| Gagauzia | 1994 | 2007 |  |  |
| Georgia | 1991 | 1992 | Georgian tasavalta |  |
| Ingušia | 1994 | 2008 |  |  |
| Inkeri | 1993 | 2009 |  |  |
| Irakin Kurdistan | 1991 | 2015 |  |  |
| Irakin turkmeenit |  |  | Irakin turkmeenien rintama Turkmen Nationalist Movement Turkmen Wafa Movement Islamic Union of Iraqi Turkmens |  |
| Itä-Timor | 1993 | 2002 | Conselho Nacional da Resistência Maubere |  |
| Kalahui Havaiji | 1993 | 2012 |  |  |
| Kayah | 1993 | 2012 | Karenni Independence Through Education |  |
| Komi | 1993 | 2009 |  |  |
| Kosovo | 1991 | 2018 |  |  |
| kumykit | 1997 | 2008 |  |  |
| lakotat | 1994 | 2007 |  |  |
| Latvia | 1991 | 1991 | Latvian tasavalta |  |
Länsi-Papua: 
| maasait | 2004 | 2012 |  |  |
| maohit | 1994 | 2007 | Hiti Tau |  |
| mapuchet | 1993 | 2016 | Interregional Mapuche Council |  |
| marit | 1991 | 2008 |  |  |
| monit | 1996 | 2012 | Mon Unity League |  |
| morot | 2010 | 2014 | Moron islamilainen vapautusrintama |  |
| Nahua Del Alto Balsas | 2004 | 2013 | Council for the Nahua Towns of the Upper Balsas |  |
| Palau | 1991 | 1995 | Palaun tasavalta |  |
| Pohjois-Makedonian albaanit | 1994 | 2008 |  |  |
| Romanian unkarilaiset | 1994 | 2015 | Democratic Alliance of Hungarians in Romania |  |
| ruteenit | 1998 | 2007 |  |  |
| Saha | 1993 | 1998 |  |  |
| Sandžak | 1993 | 2011 | Kansallinen bosniakkineuvosto |  |
| Sansibar | 1991 | 2015 |  |  |
| Shan | 1997 | 2010 | SSO |  |
| Skåneland | 1993 | 2011 | Scanian Future Foundation |  |
| tališit | 2014 |  | National Talysh Movement |  |
| Tatarstan | 1991 | 2008 |  |  |
| Tšerkessia | 1994 | 2015 | International Circassian Association |  |
| Tšetšenia | 1991 | 2010 | Itškerian tšetšeenitasavalta |  |
| tsimšit | 2007 | 2011 |  |  |
| tšinit | 2001 | 2016 | Chin National Front |  |
| Tšuvassia | 1993 | 2008 | Tšuvassian kansallinen kongressi |  |
| Tuva | 1996 | 2010 | Tuvan tasavalta |  |
| Udmurtia | 1993 | 2013 | Udmurt Kenesh |  |
| vendat | 2013 | 2015 | Dabalorivhuwa Patriotic Front |  |
| Viro | 1991 | 1991 | Viron tasavalta |  |
Aiheesta muualla

Wikimedia Commonsissa on kuvia tai muita tiedostoja aiheesta .
EVKY:n sivut
Sulo Seteri

Sulo Seteri (takarivissä) lähdössä Berliinin 1936 olympialaisiin
Sulo Eelis Seteri (loppuvuoteen 1936 saakka Sulo Elis Cederström, 11. helmikuuta 1903 Valkeala – 26. kesäkuuta 1944 Karisalmi, Viipurin maalaiskunta) oli suomalainen ampuja. Hän kilpaili vuoden 1936 kesäolympialaisissa 25 metrin kaksintaisteluammunnassa, lajissa, joka myöhemmin sai nimekseen olympiapistooli, ja sijoittui 26:nneksi. Seteri oli ammatiltaan sotilasohjaaja ja hänen sotilasarvonsa oli kapteeni. Hän kaatui Karjalankankaalla jatkosodassa, ja hänet haudattiin Kouvolan vanhalle hautausmaalle.
Seteri voitti Helsingin MM-kilpailuissa 1937 kultaa kaksintaisteluammunnan joukkuekilpailussa ja sijoittui seitsemänneksi henkilökohtaisessa kilpailussa. Luzernin MM-kilpailuissa 1939 hän sijoittui joukkuekilpailussa seitsemänneksi ja henkilökohtaisessa kilpailussa 21:nneksi. Hän voitti isopistoolin kuvioammunnan Suomen-mestaruuden vuonna 1943.
Joukko-osastot

Talvisota: 23.10.1939 - 15.05.1940 KymSk
Jatkosota: 11.06.1941 - 23.08.1942 PKymSkp
Jatkosota: 24.08.1942 - 02.11.1942 3./JR 25
Jatkosota: 03.11.1942 - 20.11.1942 9./JR 25
Jatkosota: 21.11.1942 - 26.06.1944 12./JR 25
Eero Nero

Eero Veikko Nero (8. lokakuuta 1916 Rovaniemi – 17. heinäkuuta 1963 Helsinki) oli suomalainen upseeri ja jatkosodan aikana sotavankileirin komentaja, joka tuomittiin myöhemmin tässä tehtävässä tekemistään rikoksista vankeuteen.
Nero, ammatiltaan rakennusmestari ja sotilasarvoltaan luutnantti, toimi IV armeijakunnassa Jalkalan sotavankileirin komentajana. Armeijakuntaa johti kenraaliluutnantti Lennart Oesch. Tutkija Antti Kujalan mukaan armeijakunnassa komentaja Oesch, pioneerikomentaja Matti Oinonen ja sotavankileirien johtaja P. Simelius lietsoivat käskyillään venäläisvastaisuutta ja antoivat esimerkiksi 19. marraskuuta 1941 selvästi lainvastaisen käskyn sotavankien kohtelusta, jonka mukaan muun muassa niskuroivat vangit oli heti teloitettava.
Jo aikaisemmin syksyllä kaksi vankia ampunut ja yhden ammututtanut Nero lähetti vuodenvaihteessa 1941–1942 työpalvelussaan 14 pahoja paleltumia saanutta sotavankia miinoja polkemaan. Loput paleltuneet, kaikkiaan 13 miestä Nero ampui itse tai ammututti. Esikunnan linnoitustoimisto määräsi tammikuussa Neron sotavankikomppanioiden valvojaksi. Ampumiset jatkuivat, keväällä 1942 ammuttiin esimerkiksi karanneiden sotavankien toverit varoitukseksi muille.
Sodanjälkeiset tapahtumat

Jatkosodan jälkeen Nero pakeni Ruotsiin, mutta palautettiin vuonna 1946 puolentoista vuoden luovutustaistelun jälkeen. Asiasta nousseessa oikeudenkäynnissä muun muassa Neroa syytettiin kaikkiaan 51 sotavangin surmasta. Luvussa eivät olleet mukana esimerkiksi miinanraivaukseen lähetetyt. Nero tuomittiin yhteensä 33 taposta aluksi 12 vuodeksi kuritushuoneeseen, mutta Korkein oikeus nosti rangaistuksen elinkautiseksi vankeudeksi, jota hänet lähetettiin suorittaman Riihimäen vankilaan. Myöhemmin rangaistus aleni jälleen 12 vuodeksi ja Nero vapautui vankilasta 1950-luvun alussa. Sen jälkeen hän työskenteli Suomen sementtiyhdistyksen palveluksessa.